Ngogolán Dávid. Kə́ə́gə alɔ́, ǎ Ńtondôbə, ó yālán ma, abím məbúa mə nə́ ai engɔ́ngɔ́l ésə ! 2Bǎla enyiŋ dzáma amú mə nə m̀baala mətǐŋ, wa Zambá wama, nyǐgi etúgā dzóē yā yáfidi wa. 3Ǎ Ǹtondôbə, kudú mā ngɔ́l ! Wǎ mālɔ́ŋ amǒs ósə. 4Váá ńnə́m etúgā dzóe miǹtag! Amú, ǎ Ńtondôbə, mabɛ́de ǹsísīm wáma ábə wa. 5Ǎ Ńtondôbə, wa yǎ ó nə̄ abəŋ ńnə́m ai bidzǔgá, ǹtud ai m̀baalán mətǐŋ ású ébá bə́sə̄ bálóe wa. 6Kə́ə́gə alɔ́ á ngogolán dzama ǎ Ńtondôbə, ó bíē fə̄ kíŋ ǹtad wáma. 7Ámǒs ámalá malóe wa ńdɔ̄ fə wǎyalan ma. 8Təge ai ényɔ́ á nə̄ anə́ wā á zāŋ bəzambá, ǎ Ńtondôbə, təge ai é dzóm yáfulan ai bisíé bíé. 9Mə́yɔŋ mə́sə o ngákom mâyi wa sɔ́ lugu, ǎ Ǹtondôbə, mə́ ngə́məŋě fə̄ dzwé dóe. 10Amú ó nə̄ mod ǹnén, o bɔ̌ fə məsimbá, o nə Zambá, wa etám! 11Ǎ Ńtondôbə, lə́dége ma zěn dzoe ḿból yə̄ nə́ mə́ wūlú anə́ bə́bə́lá woe ǎ yi. Kóán ǹnə́m wáma ósə nə́ ó kɔn dzóe dóe wɔ̌ŋ 12Ǎ Ńtondôbə Zambá wama, mayi wa dzə́mələ ai ǹnə́m wámā ósə mə luugu dzwé dóe á ńnomó etɔá. 13Amú m̀baalán mətǐŋ wóe ó nə anén ású dáma ńdɔ̄ fə o ngákode ma á bidɔ̄g bí ndóan kɔ́m. 14Ǎ Zāmbá ! Mim̀búbún mí ngáhám nə́ myálūman ai ma, ǹsámbá mīńyóyɔ́g myáyi ma ai awú; bálāŋ kig wa á táŋ. 15Hədá, wa, Ǹtondôbə, Zambá ngɔ́l ai mvam, endəndəm á liŋan, ǹtúd ai fúlú m̀baalán mətǐŋ ai tə́tə̄lə́, 16vəŋán ábə ma, ó kud ma ngɔ́l, váá étúgā dzóe ngul dzoe, kodégē mɔ́n etúgā mīníngá dzóe. 17Lə́dégē á mís mə́ bod bə́sə ndəm yǎ mvam dzoe ású dáma, abǒg tē hḿ mīńzízíŋ myáma myǎyi wú ósɔ̄n éyɔŋ myáyi yén naa, wa, Ǹtondôbə, waka ma, o məŋələ áfə ma.